tartuNLP/wikipedia-smugri-20251201 huggingface dataset:
Sirgjoonejooks

Sirgjoonejooks ehk otsejooks on jooksuspordi ala, milles kaardil sirgjoone moodustav distants läbitakse maastikul. Võistlusspordina harrastades on eesmärk läbida võimalikult pikk distants sirgjoonest kõrvale kaldumata.
Jooksuala maailmarekord kuulub Timmo Tammemäele ja Sander Linnusele, kes 17. aprillil 2021 läbisid 58,2 kilomeetri pikkuse sirgjoone Suurupist Järvamaale. Eesti rekordit hoiab Alexander Khalyapin 136,3 kilomeetriga.
Reeglid.
Sportlase ülesandeks on läbida distantsi maastikul kujuteldavat sirgjoont pidi nii, et joonest ei kalduta kõrvale rohkem kui 100 meetrit, mistõttu võib nimetada ala ka koridorijooksuks. Maailmarekordi katsel võib kasutada üksnes kompassi ja kaarti, Eesti meistrivõistlustel on olnud GPS-seadmete kasutamine lubatud ja võib liikuda ka mööda teid.
Ajalugu.
Spordiala on tekkinud kunsti ja spordi vastastikuses dialoogis, selle ajalugu võib seostada 2011. aastal nelja matkaja avaliku katsega minna sirgjoont pidi Tallinnast Tartusse. Võistlusspordina on sirgjoonejooksu hakatud Eestis harrastama COVID-19 karantiini ja piirangute tingimustes, esimene maailmarekord oli registreeritud 18. novembril 2017 Rootsis, kus Martin Regborn, Viktor Larsson ja Jakob Wallenhammar läbisid 31,7 kilomeetrit.
Waldorf-Astoria

Waldorf-Astoria oli kahest kõrvuti hotellist koosnev hoonekompleks Fifth Avenuel New Yorgis. 1893. aastal ehitatud ja 1897. aastal laiendatud kompleks lammutati 1929. aastal, et vabastada krunt Empire State Buildingu tarindamiseks. Selle järglane, praegune Waldorf Astoria New York, ehitati Park Avenuele 1931. aastal.
Neitsi oja

Neitsi oja on oja Edela-Eestis, Pärnu ja Viljandi maakonnas, Tõlla jõe parempoolne lisajõgi.
Oja pikkus on 18,2 km, valgla pindala 36,9 km², langus 18 m ja lang 0,99 m/km. Oja saab alguse 63,5 m kõrgusel Eesti ja Läti piiril Viljandi maakonnas Mulgi vallas Umbsoo külas ja suubub 45,5 m kõrgusel Pärnu maakonnas Saarde vallas Tõlla külas paremalt poolt Tõlla jõkke 8,1 km kaugusel selle suudmest. Oja kuulub Lääne-Eesti vesikonda ja Pärnu alamvesikonda.
Oras (perekonnanimi)

Oras on eesti perekonnanimi.
2021. aasta 1. jaanuari seisuga oli Eestis perekonnanimi Oras 440 inimesel: 207 mehel ja 233 naisel. Perekonnanimede levikult on Oras meeste puhul 278. kohal ja naiste puhul 268. kohal. Nimi on levinuim Põlva maakonnas, kus neid on 10 000 elaniku kohta 13,34.
Pajula

Pajula on eesti perekonnanimi.
2021. aasta 1. jaanuari seisuga oli Eestis perekonnanimi Pajula 430 inimesel: 197 mehel ja 233 naisel. Perekonnanimede levikult on Pajula meeste puhul 302. kohal ja naiste puhul 269. kohal. Nimi on levinuim Jõgeva maakonnas, kus neid on 10 000 elaniku kohta 9,92.
Port (elektriahelate teooria)

Port on elektriahelate teoorias elektrilülituse klemmide (väljaviikude) paar ühenduse loomiseks välise elektriahelaga (elektri- või elektroonikalülitusega, elektritoiteallikaga). Niisiis on port ühenduskoht, mille kaudu energia (elektrivoolu kujul) lülitusse siseneb või sellest väljub. 
Ühenduskohtade paari nimetatakse pordiks, kui klemme läbivad voolud on igal hetkel võrdsed ja vastassuunalised. Selle porditingimuse kohaselt on port täielikult kirjeldatav vooluga (ja seda esile kutsuva pingega). Kui aga klemmipaari läbivad voolud on teineteisest erinevad, näiteks tingituna elektrilaengute kogunemisest lülituse elementides, ei moodusta need klemmid porti. 
Teoreetilises elektrotehnikas vaadeldakse elektriseadmeid (näiteks trafosid), elektronseadiseid (näiteks transistore) ja elektroonikalülitusi (näiteks võimendeid) sageli n-ö mustade kastidena ja analüüsitakse neid üksnes sisend- ja väljundportide parameetrite alusel.
Ühe pordiga elektriahel on kaksklemm ja kahe pordiga (sisend- ja väljundpordiga) elektriahel on neliklemm ehk kaksport (ingl "two-port network").
Kaksklemm

Kaksklemm on elektrotehnikas lülitus, millel on väliste elektriahelatega kaks ühenduskohta – klemmi. Kaksklemmina on vaadeldavad näiteks takisti, kondensaator, diood ja keemiline vooluallikas, samuti nendest koostatud kahe ühenduskohaga lülitused ja seadmed. 
Kui kaksklemm rahuldab porditingimust, nagu see on lineaarsetest elementidest koosneva kaksklemmi korral, siis võib seda nimetada ka ühe pordiga lülituseks ehk ükspordiks (ingl "one-port").
Neliklemm

Neliklemm ehk kaksport on elektrotehnikas lülitus, millel on väliste elektriahelatega neli ühenduskohta: kaks sisend- ja kaks väljundklemmi (vastavalt üks sisendport ja üks väljundport). 
Kuitahes keeruka skeemi ja ehitusega elektriseadme saab võrdlemisi täpselt teisendada lihtsaks väheste parameetritega aseskeemiks, millel on võrdlemisi vähe parameetreid või nendega määratud konstante. Seejuures saab seda kirjeldada sisend- ja väljundparameetrite vaheliste seostega. Neliklemmidena on otstarbekas vaadelda paljusid elektriseadmeid, sealhulgas filtrid, elektrimasinad, elektri- ja sideliinid. 
Neliklemmi väljundparameetrid on kirjeldatavad sisendsuuruste ja lülituse ülekandefunktsiooni abil. Neliklemmid võivad olla lineaarsed või mittelineaarsed.
Ainult lineaarsed neliklemmid saavad olla klassikalise neliklemmiteooria ja nüüdisaegse hulkporditeooria objektid, sest vaid sel juhul kehtib porditingimus ning kaksporti saab kirjeldada pordivõrrandite ja maatriksesituse abil. Kuigi neliklemmi ja kaksporti vaadeldakse sageli sünonüümidena, on seega täpsemas käsitluses kaksport tegelikult neliklemmi erijuht. Neliklemm võib üldjuhul olla ka mittelineaarne.
Neliklemmi võttis elektriahelate (eeskätt telefoniliinide) matemaatiliseks kirjeldamiseks kasutusele 1888. a Prantsuse elektrotehnik A. Vaschy.
Francis H. Kimball

Francis Hatch Kimball (24. september 1845 Kennebunk – 20. detsember 1919 New York) oli Ameerika Ühendriikide arhitekt, kes ametialaselt tegutses New Yorgis. Ta oli seotud ettevõttega Kimball &amp; Thompson. Tema tuntumad tööd olid Empire Building, Manhattan Life Insurance Building ja Casino Theatre.
Empire Building (Manhattan)

Empire Building on kontoripindadega pilvelõhkuja, mis asub Financial Districti piirkonnas New Yorgis. See paikneb Rector Streeti nurgal aadressil 71 Broadway. Selle projekteeris arhitektuuribüroo Kimball &amp; Thompson stiilis, mis vastab uusklassitsismile. 89 meetri kõrguse ja 21 korrusega hoone ehitas ettevõte Marc Eidlitz &amp; Son aastatel 1897–1898.
Tappara

Tappara (tõlkes soome keelest 'sõjakirves, tapper') on Soome jäähokiklubi, mis tegutseb Tamperes. See mängib Soome jäähokiliigas.
Klubi eelkäija oli 1932. aastal asutatud Tammerfors Bollklubb. Praegune klubi loodi 1955. aastal.
Tappara on tulnud Soome meistriks kokku 19 korda, praegune jäähokiliiga on võidetud 12 korda ja selle eelkäija SM-sarja võideti seitse korda. Tappara on 12 võiduga Soome jäähokiliiga kõige edukam klubi.
Hooajal 2022/23 võitis Tappara teise Soome klubina pärast JYP-i Jäähoki Meistrite Liiga.
Klubi peab alates 2021. aastast oma kodumänge Nokia Arenal ehk Tampere Arenal. Enne seda asus klubi koduväljak Tampere jäähallis ehk Hakametsäl.
Klubi peatreener on Rikard Grönborg-
Mängijad.
Praegune koosseis.
"Seisuga hooaeg 2024/25"
Endiseid mängijaid.
"Vaata ka ".
KalPa

Kalevan Pallo (KalPa) on Soome jäähokiklubi, mis tegutseb Kuopios. See mängib Soome jäähokiliigas.
Klubi asutati 1929. aastal Sortavalas nime all Sortavalan Palloseura. Pärast seda, kui linn Venemaa koosseisu läks, kolis klubi Kuopiosse. Algselt klubi tegeldi põhiliselt jalgpalli, jääpalli ja Soome pesapalliga. Jäähokiga hakati praeguses klubis tegelema 1947. aastal.
Soome meistrivõistlustel on KalPa parimaks tulemuseks hõbemedal hooaegadel 1990–91 ja 2016-17. Soome tugevuselt teine liiga on võidetud kaks korda.
Klubi peab oma kodumänge Olvi Areenal.
Klubi peatreener on Tommi Miettinen.
Mängijad.
Praegune koosseis.
"Seisuga märts 2021"
Matthias Arrasist

Matthias Arrasist (tšehhi keeles Matyáš z Arrasu, prantsuse keeles Mathieu d'Arras; sündinud 1290 in Arrasis Prantsusmaal, surnud 1352 Prahas) oli prantsuse arhitekt ja ehitusmeister, kes tegutses Böömimaal 14. sajandi algupoolel.
Eluloolist.
Prantsusmaa hilisgootikat esindav ehitusmeister Matthias sündis Arrasis, ent muud pole tema varasemast elust teada. 1344. aastal kutsus Määrimaa markkrahv, hilisem Püha Rooma keiser Karl IV meistri oma uude pealinna Prahasse, et see hakkaks juhtima Narbonne'i ja Rodezi katedraalide eeskujul kavandatud Praha püha Vituse katedraali ehitust.
Looming.
Meister Matthias töötas mõnd aega Prantsusmaal ning oli muuhulgas Avignoni paavstipalee arhitekt.
Praha Püha Vituse katedraali nurgakivi pandi paika 21. novembril 1344 ja pärast kaheksa aasta pikkust ehitusperioodi, kuni meistri surmani, oli valminud katedraali idapoolse osa arkaadidekorrus ja koorilõpmik koos kooriümbriskäigu ja viiest kabelist koosneva kabelipärjaga. Neis on äratuntav prantsuse hilisgootika nõtkejooneline rõhutatud vertikaalsus ja peaaegu jäigana mõjuv proportsioonide järgimine on tema loomingu selge tunnus.
1348. aastal alustas ta keiser Karl IV jaoks Karlstejni lossi ehitamist, kuid pole teada, palju on ehitises tema autorsust. Päris kindlalt tõestatud pole tema tegevus ka Nové Město linnaosa rajamisel.
Püha Vituse katedraali ehitusel oli Arrasi Matthiase järglaseks Peter Parler.
Žandov

Žandov (saksa keeles "Sandau") on linn Tšehhis Libereci maakonnas Česká Lípa ringkonnas. Žandov asub Ploučnice jõe ääres, Česká Lípast ligi 11 km lääneloodes.
Žandovit on esmamainitud 1273. aastal, linnaõigused sai 15. sajandil.
Eesti kliima aastani 2100

Eesti kliima aastani 2100 on prognoos, mis iseloomustab globaalsest soojenemisest tingitud võimalikke kliimamuutusi Eestis ja Läänemere regioonis aastani 2100.
Võimalike kliimamuutuste põhiandmed pärinevad ÜRO Valitsustevahelise Kliimamuutuste Ekspertnõukogu AR5 raporti tarbeks tehtud ülemaailmsetest kliimastsenaariumitest Representative Concentration Pathway (edaspidi RCP) 4.5 ja RCP 8.5 . RCP 4.5 korral väheneks Maa atmosfääri süsihappegaasi kontsentratsioon, RCP 8.5 korral jääks praegusele tasemele.
Õhutemperatuur.
Stsenaarium RCP 4.5, mis on realistlikum stsenaarium kui RCP 8.5, kirjeldab, et aastatel 2041–2070 peaks aasta absoluutne keskmine õhutemperatuur kerkima 2,0 kraadi ja järgmisel perioodil (2070–2100) 2,7 kraadi.  Pessimistliku stsenaariumi RCP 8.5 järgi suureneb absoluutne keskmine õhutemperatuur vastavalt 2,6 °C ja 4,3 °C. Temperatuuri muutused on võrreldes kontrollperioodiga 1970-2000. Temperatuuri tõus on kõige suurem kevadel, siis talvel ning seejärel võrdselt suvel ja sügisel. Temperatuuri suur kasv kevadel on tingitud lumevaestest talvedest, talvel aga soojast mereveest.
Sademed.
21. sajandi lõpuks on sademete hulk kasvanud 10–20%. RCP 4.5 stsenaariumi järgi on perioodiks 2041–2070 aasta keskmine suhteline sademete hulk kasvanud 10% võrra ja RCP 8.5 põhjal 14%. Aastatel 2071–2100 oleksid samad kasvunumbrid vastavalt 16% ja 19%. Suurimat sademete kasvu on oodata talvel ja kevadel.
Muutused veekogudes.
Läänemeri.
Hinnangute järgi suureneb aastateks 2071–2100 mere pinnatemperatuur stsenaariumi RCP 4.5 järgi 1,8 kraadi ja RCP 8.5 põhjal 3,7 kraadi võrreldes perioodiga 1961–1990. Suurim temperatuuri kasv on mais ja juunis ning piirkondlikult Läänemere lõuna- ja keskosas. Eesti rannikuvetes prognoositakse pinnavee temperatuuri tõusu talvel ja kevadel 2,1–2,8 kraadi ja suvel ning sügisel 1,0–2,0 kraadi.
Merepinna taseme tõusu aastaks 2100 prognoosib Ekspertnõukogu AR5 stsenaarium RCP 4.5 32–63 sentimeetrit ning RCP 8.5 45–82 sentimeetrit. Mereveetaseme tõusu tõttu ja tormide tugevnemisest tingituna sagenevad üleujutused ja suureneb üleujutusriskiga ala. Ohus on linnadest Kuressaare, Haapsalu, Pärnu ja Tallinn. 
Siseveekogud.
Aastaks 2100 on kevadine suurvesi väiksem ja saabub kuu aega varem võrreldes aastatega 1961–1990. Stsenaariumi SRES-A1B kohaselt suureneb ajaperioodiks 2090–2099 äravool maksimaalselt 20%. Lõuna- ja Ida-Eesti jõgede hooajaline äravoolu jaotus jääb 21. sajandiga üsna sarnaseks. Põhja- ja Lääne-Eestis ning saartel ületab sügisene äravool kevadist äravoolu ning seetõttu toimuks suur muutus Eesti siseveekogude hüdroloogilises režiimis. 2100. aastaks prognoositakse Euroopa ja sealhulgas Eesti järvede veetemperatuuri kasvu 2–7 kraadi.
Hroznětín

Hroznětín (saksa keeles "Lichtenstadt") on linn Tšehhis Karlovy Vary maakonnas Karlovy Vary ringkonnas. Hroznětín asub Saksamaa piirist ligi 12 km kaugusel, Karlovy Varyst umbes 9 km põhjas.
Hroznětíni on esmamainitud 1217. aastal, linnaõigused sai 1333. aastal.
Akaki Minašvili

Akaki Minašvili (gruusia keeles აკაკი მინაშვილი; sündinud 24. septembril 1980 Thbilisis) on Gruusia poliitik.
Anton Pilgram

Anton Pilgram (ka Anton Pilchramb) (sündinud umbes 1460, oletatavalt Brnos, surnud 1516 Viinis) hiliskeskaegsel Määrimaal ja Austrias tegutsenud skulptor.
Eluloolist.
On oletatud, et Anton Pilgram õppis kiviraiumiskunsti Viinis. 1481. aastal kutsuti ta tööle Heilbronni, kus valmis tema varaseim teos, Heilbronni Püha Kiliani kiriku kantsel. Oma muud varasemad teosed lõi ta enamjaolt Švaabimaal, võttis osa Schwieberdingeni Georgi kiriku ja Rottweili Laurentsiuse kabeli ehitamisest. Arvatavasti Švaabimaal tutvus ta lähemalt Saksamaa ja Itaalia renessansskunstnike teostega ja stiiliga.
Pilgram naasis juba kogenud skulptorina Brnosse 1495. aasta paiku ning töötas kiviraidurina Jakobi kiriku ja Juudivärava (Judentor, valmis 1508) ehitusel. 1512. aastal töötas Pilgram kiviraidurina Viini Püha Stefanuse katedraali ehitusel, keskendudes peamiselt väiksematele arhitektuurilistele vormidele nagu raidkivikantsel ja kõrgreljeefsed skulptuurid. Arvatavasti suri ta 1516. aasta paiku.
Looming.
Tema teostest on tuntuimad Brno Jakobi kiriku portaal (1510–1511) ja Brno vana raekoja portaal (1512) Brnos ja Viini Püha Stefanuse katedraali kantsel (1514–1515). Märkimisväärsed on tema puuskulptuurid märter Peetrusest ja ühest dominiiklasest pühakust, loodud umbes 1511. aasta paiku.
NASA kosmosemissioonide loend

NASA on saatnud kosmosesse palju kosmosesonde, maandureid, kulgureid, satelliite ja muid objekte.
Siin on NASA missioonide (mittetäielik) loend:
Proseč

Proseč (saksa keeles "Prosetsch") on linn Tšehhis Pardubice maakonnas Chrudimi ringkonnas. Proseč asub Chrudimist umbes 28 km kagus ja Pardubicest ligikaudu 36 km lõunakagus.
Proseč asub merepinnast 581 meetri kõrgusel.
Prosečit on esmamainitud 1349. aastal.
Anna Gret Asi

Anna Gret Asi (sündinud 21. veebruaril 2002 Tartus) on eesti elukutseline korvpallur.
Karjäär.
Eesti.
Alustas treenimist korvpallitreenerist ema Kaire Asi juhendamisel.
Asi tegi debüüdi naiste korvpalli meistriliigas hooajal 2016/17, kui viskas Tartu Ülikool/Kalevi eest keskmiselt 14,2 punkti mängus. 2017/18. hooajal jäi tema arvele keskmiselt 24 punkti ja 9 lauapalli, 2018/19. hooajal 25 punkti, 4,3 lauapalli ja 7,7 resultatiivset söötu, 2019/20. hooajal 28,5 punkti, 4,5 lauapalli, 6 resultatiivset söötu ja 4,5 vaheltlõiget ning 2020/21. hooajal 19 punkti, 5,5 lauapalli, 5,7 resultatiivset söötu ja 2,8 vaheltlõiget mängus.
Asi võitis Tartu Ülikool/Kaleviga hooajal 2020/21 karika ja tuli Eesti meistriks.
Ülikool.
13. juulil 2020 teatas Asi, et siirdub hooajast 2021/22 USA üliõpilasliigasse NCAA, kus hakkab mängima Arizona Ülikooli naiste võistkonnas. Rohkem kui 15 ülikoolilt stipendiumipakkumise saanud Asi valis Arizona, kuna talle sobis nende treeneritiim ja euroopalik mängustiil.
2022. aastal siirdus ta mängima Oklahoma State'i ülikooli võistkonda Cowgirls.
Koondis.
Asi tegi debüüdi Eesti täiskasvanute koondises 15-aastaselt, kui kogus 11. novembril 2017 Euroopa meistrivõistluste valikmängus Türgi vastu 13 minutiga 3 punkti, 4 resultatiivset söötu, 2 vaheltlõiget ja 1 viskeblokeeringu.
NBA talendilaagrid.
Asi on 2019. aastal osalenud NBA piirideta korvpalli (Basketball Without Borders) Euroopa talendilaagris, kus ta valiti 24 tüdruku seast tähtede koosseisu ja kogu laagri kõige väärtuslikumaks mängijaks.
2020. aastal osales Asi NBA ja FIBA piirideta korvpalli ülemaailmses talendilaagris, kus osales kokku 64 noormängijat 33 eri riigist ja piirkonnast. Asi valiti laagri tähtede rivistusse, samuti krooniti ta parimaks kolmepunktiviskajaks.
Deb Haaland

Debra Anne Haaland (sündinud 2. detsembril 1960 Winslows Arizonas) on Ameerika Ühendriikide poliitik, alates 16. märtsist 2021 kuni 20. jaanuarini 2025 Ameerika Ühendriikide siseminister. Ta oli esimene põlisameeriklane selles ametis. Haaland on Laguna pueblo ja Demokraatliku Partei liige. 
Deb Haaland sündis 1960. aastal Winslows Arizonas sõjaväelastest vanemate lapsena. Tema ema on läänekerese keelt rääkiva Laguna pueblo hõimu liige. Isa oli norra päritolu ameeriklane Minnesotast. Lapsena pidi ta seoses vanemate tööga sageli koole vahetama. Ta käis 13 koolis, enne kui pere jäi elama Albuquerque'i New Mexico osariiki, ühe teise Laguna pueblosse kuuluva pere lähedusse. Haaland lõpetas New Mexico Ülikooli inglise keele erialal. 
Neli päeva pärast ülikooli lõpetamist sündis tal tütar. Üksikemana oli ta suurtes majanduslikes raskustes. Ta asutas salsat tootva ettevõtte, kuid väheste sissetulekute tõttu ei saanud ta omale eluaset lubada ning pidi ööbima sõprade juures. 2006. aastal kaitses ta indiaani õiguse erialal New Mexico Ülikoolis väitekirja ja sai õigusteaduse doktori kraadi.
3. jaanuarist 2019 16. märtsini 2021 oli ta USA Esindajatekoja liige.
17. detsembril 2020 teatas presidendiks valitud Joe Biden, et esitab Deb Haalandi siseministri kandidaadiks.
Bezdězi loss

Bezdězi loss (tšehhi keeles "Hrad Bezděz", saksa keeles "Burg Bösig") on 13. sajandist pärinev, tänapäeval varemeis gooti kõrgendikukindlus, mis asub Česká Lípast 20 kilomeetrit kagus Põhja-Böömimaal Libereci maakonnas. Ehitati 1260.–1280. aastatel Otakar II Přemysli käsul, purustati Kolmekümneaastases sõjas.
Ehitatuna Velký Bezdězi fonoliitkünkale 604 meetri kõrgusele merepinnast, oli see enne varemeteks muutumist üks tähtsamaid kindlusi Tšehhi aladel ja kuninglik residents, mis kinnistus kohalikku maastikku olulise maamärgina. Keeruka ligipääsetavuse pärast on kindlus säilitanud siiani oma keskaegse väljanägemise.
Ajaloost.
Käsu rajada kindlus andis 1264. aastal Böömimaa kuningas Otakar II. Uus loss võttis üle varasema Houska kindluse funktsiooni, mis väiksuse tõttu kuninga vajadusi enam ei rahuldanud. Veidi aega pärast kindluse valmimist hoiti siin 1279. aastal vangis Otakari poega, kümneaastast troonipärijat Vaclavi (Vaclav II) ja tema ema Kunigunde von Halitschit (1245–1285). Tšehhi krooni maade hulka kuulus Bezděz 1420. aastani.
Pärast Valgemäe lahingut läks kindlus Albrecht von Wallensteini valdusse. 1620. aastatel hakkas ta lossi suuremaks kindluseks ümber ehitama, kuid paari aasta pärast töö katkes. 1627. aastal otsustas ta, et loss võiks saada elupaigaks Montserrati kloostri benediktlastele, kes 1666. aastal tõid sinna Montserrati Jumalaema pühakuju koopia ja muutsid koha paljudeks aastateks neitsi Maarjale pühitsetud palverännupaigaks. Klooster tegutses usukeskusena 1785. aastani, mil see keiser Joseph II käsul ordu laialisaatmise järel hüljati. Alates 19. sajandi keskpaigast on kindlust ulatuslikult restaureeritud.
Muud.
Bezdězi loss on oma asukoha ja maalilise välimusega inspireerinud paljusid kunstnikke, tuntuimad neist 19. sajandi tšehhi romantismi luuletaja Karel Hynek Mácha (jutustus "Večer na Bezdězu", 1834) ja helilooja Bedřich Smetana (ooperid "Braniboři v Čechách" – "Brandenburglased Böömimaal' ja "Tajemství" – "Saladus").
Rūdolfs Balcers

Rūdolfs Balcers (sündinud 8. aprillil 1997 Liepājas) on Läti jäähokimängija, kes mängib Šveitsi kõrgliigaklubis ZSC Lions ründajana vasakäärel.
Ta alustas klubikarjääri Norras. Norra kõrgliigas debüteeris ta hooajal 2013–14 Stavanger Oilersi meeskonnas. Hooajal 2014–15 lõi ta Norra kõrgliigas kaheksa väravat ja andis 13 väravasöötu. 2015–16 põhiturniiril lõi ta 15 väravat. Sama hooaja väljalangemismängudes lõi ta kuus väravat ja tuli Oilersiga Norra meistriks.
2015. aastal valis San Jose Sharks ta NHL-i "draft"is 142. valikuna. Põhja-Ameerikasse suundus Balcers mängima 2016. aastal, mängides esmalt ühe hooaja Western Hockey League'i (WHL) klubis Kamloops Blazers. Ta lõi hooajal 2016–17 WHL-is 40 väravat, millega oli uustulnukatest suurim väravakütt.
2017. aasta juulis sõlmis ta Sharksiga kolmeaastase lepingu. Hooajal 2017–18 mängis ta Sharksi noorteklubis San Jose Barracuda American Hockey League'is (AHL). 2018. aastal valiti Balcers AHL-i tähtede mängule.
2018. aasta septembris siirdus Balcers Ottawa Senatorsi. Hooaja 2018–19 esimeses pooles mängis ta AHL-i klubis Belleville Senators. NHL-is debüteeris ta Ottawa Senatorsi meeskonnas 5. jaanuaril 2019 mängus Minnesota Wildi vastu. Esimese värava lõi ta NHL-is oma järgmises mängus 6. jaanuaril Carolina Hurricanesi vastu. Hooajal 2018–19 sai Balcers NHL-is kirja viis väravat ja üheksa väravasöötu.
Hooaja 2020–21 esimeses pooles mängis ta taas Stavanger Oilersi koosseisus Norra kõrgliigas. 2021. aasta jaanuaris naasis Balcers Sharksi juurde. Sharksi meeskonnas lõi Balcers NHL-is esimese värava 20. veebruaril 2021 mängus St. Louis Bluesi vastu. Hooajal 2021–22 tegi ta NHL-is oma seni resultatiivseima hooaja (11+12).
2022. aasta juulis sõlmis ta üheaastase lepingu NHL-i klubiga Florida Panthers. 14 mänguga sai Balcers Panthersi meeskonnas kirja kaks väravat ja kaks väravasöötu, kuid Panthers loobus pärast seda temast. Seejärel liitus ta Tampa Bay Lightningiga. Lightningi meeskonnas sai Balcers mängida vaid kolm mängu, suurema osa ülejäänud hooajast mängis ta Lightningi tütarklubis Syracuse Crunch AHL-is.
2023. aasta juulis sõlmis ta üheaastase lepingu ZSC Lionsiga.
Läti jäähokikoondise koosseisus võitis Balcers 2023. aasta maailmameistrivõistlustel pronksmedali. Ta on osalenud veel kolmedel maailmameistrivõistlustel (2018, 2019 ja 2022).
Kopidlno

Kopidlno (saksa keeles "Copidlen", "Kopidelau") on linn Tšehhis Hradec Králové maakonnas Jičíni ringkonnas. Kopidlno asub Jičínist 13 km lõunaedelas ja Hradec Královést 42 km lääneloodes.
Kopidlnot on esmamainitud 1322. aastal, linnaõigused sai 1514. aastal.
Jan Böhmermann

Jan Böhmermann (sündinud 23. veebruaril 1981 Bremenis) on saksa ajakirjanik, meelelahutaja, muusik, kirjanik ja filmiprodutsent.
Rahvusvaheline tuntus tuli Türgi presidenti pilava luuletusega ZDF-i telekanali saates "Neo Magazin Royale" 2016. aastal.
Noorpõlv ja haridus.
Jan Böhmermann kasvas Bremenis, kus omandas ka keskhariduse. Ta isa oli sakslasest politseinik ja ema Poolast pärit sakslane, isa suri leukeemiasse. Õppis Kölni ülikoolis aastatel 2003–2005 ajalugu, sotsioloogiat, teatri-, filmi- ja televisiooniteadust, kuid katkestas õpingud.
Saated.
Böhmermann juhib telekanalis ZDF iganädalast saadet "Neo Magazin Royale", kus lahkab satiirilises võtmes aktuaalseid sündmusi ja probleeme. Enne seda oli ta raadiosaatejuht. 
Skandaal 2016. aastal.
Saksamaa türklaste kogukond on suuruselt teine rahvusgrupp riigis. 2016. aastal kritiseeris Böhmermann Türgi riigipea Recep Tayyip Erdogani sõnavabaduse piiramise pärast ning kandis ette luuletuse "Schmähgedicht" ehk "Laimuluuletus", mille peale riigipea ta riigipäid solvamast keelava vana seaduse ("lese majeste") alusel kohtusse kaebas. Süüdimõistvat otsust ei tulnud. Böhmermann andis aga 2019. aastal Saksamaa peaministri Angela Merkeli kohtusse, kuna viimane oli luuletuse hukka mõistnud. Merkel oli märkinud, et luuletus oli sihilikult solvav, kuid saatejuht sellega ei nõustunud, kuna enne luuletust ta toonitas, et demonstreerib, mis vahe on sihilikul solvangul ja kriitikal. Seadusest, mille alusel Erdogan Böhmermanni kohtusse andis, loobuti 2017. aastal. Merkel tunnistas hiljem, et oli märkust tehes eksinud.
Skandaal 2019. aastal.
2019. aastal avaldati kaadrid Ibiza villas toimunud kohtumisest Austria asekantsleri ja paremäärmusliku partei FPÖ juhi Heinz-Christian Strache ja teenete eest raha pakkunud vene oligarhi naise vahel. Varjatud kaameraga filmitud kaadreid seostati Jan Böhmermanniga, kuna vastavaid vihjeid tegi ta enne video ilmsikstulekut. Skandaali tagajärjel lahkus parteijuht kohalt ja Austria valitsus lagunes. Sama aasta sügisel anti teada, et Böhmermann produtseerib juhtunu põhjal filmitavat filmi.
Mike Smith (jäähokimängija)

Mike Smith (sündinud 22. märtsil 1982 Kingstonis Ontario provintsis) on Kanada jäähokimängija, kes mängib väravavahina NHL-i klubis Edmonton Oilers.
2001. aastal valis Dallas Stars ta NHL-i "draft"is 161. valikuna. Pärast mitut hooaega American Hockey League'is debüteeris ta NHL-is lõpuks Starsi meeskonnas hooajal 2006–07.
2008. aasta veebruaris liitus ta Tampa Bay Lightningiga. 2011. aasta juulis sõlmis ta lepingu Phoenix Coyotesiga. Hooajal 2011–12 jõudis ta Coyotesiga väljalangemismängudes Läänekonverentsi finaali, kus kaotati hilisemale Stanley karika võitjale Los Angeles Kingsile. Hooajal 2012–13 sai ta kirja viis nullimängu ja jagas sellega liigas esikohta. 19. oktoobril 2013 lõi Smith mängus Detroit Red Wingsi vastu mängu viimasel sekundil värava. 2017. aastal valiti ta NHL-i tähtede mängule.
Aastatel 2017–2019 mängis ta kaks hooaega Calgary Flamesis. 2018. aastal osales Smith taas NHL-i tähtede mängul, asendades Jonathan Quicki. 2019. aasta juulis sõlmis ta lepingu Oilersiga.
Kanada jäähokikoondisega on Smith tulnud 2014. aastal olümpiavõitjaks ja 2015. aastal maailmameistriks.
2010. aastal abiellus ta mäesuusataja Brigitte Actoniga.
Daniel Winnik

Daniel Spencer Winnik (sündinud 6. märtsil 1985 Torontos) on Kanada jäähokimängija, kes mängib Šveitsi kõrgliigaklubis Genève-Servette ründajana vasakäärel.
Aastatel 2003–2006 mängis ta New Hampshire'i Ülikooli jäähokimeeskonnas.
2004. aastal valis Phoenix Coyotes ta NHL-i "draft"is 265. valikuna. NHL-is debüteeris ta Coyotesi meeskonnas hooajal 2007–08. NHL-is on ta mänginud veel Colorado Avalanche'i, San Jose Sharksi, Anaheim Ducksi, Toronto Maple Leafsi, Pittsburgh Penguinsi, Washington Capitalsi ja Minnesota Wildi ridades. NHL-is oli tema resultatiivseim hooaeg 2013–14 Ducksi meeskonnas mängides (6+24). Ühel hooajal lõi ta NHL-is enim väravaid 2016–17 Capitalsi meeskonnas (12 väravat).
2018. aasta oktoobris liitus ta Genève-Servette'iga. 2023. aastal tuli ta klubiga Šveitsi meistriks ja võitis 2024. aastal jäähoki Meistrite Liiga.
2020. aastal võitis ta Kanada võistkonnaga Spengleri karika. Ta kuulus Kanada jäähokikoondisse 2022. aasta taliolümpiamängudel.
Susumu Tonegawa

Susumu Tonegawa (jaapani keeles 利根川 進 "Tonegawa Susumu"; sündinud 5. septembril 1939 Nagoyas Jaapanis) on Jaapani geneetik, immunoloog ja neuroloog, kes sai 1987. aastal Nobeli füsioloogia- või meditsiiniauhinna antikehade mitmekesisust tekitava geneetilise mehhanismi avastamise eest. Auhinna saamise ajal töötas Susumu Tonegawa Massachusettsi Tehnoloogiainstituudis.
George Palade

George Emil Palade (19. november 1912 – 7. oktoober 2008) oli Rumeenia-Ameerika rakubioloog. 1974. aastal anti talle, Albert Claude'ile ja Christian de Duve'ile Nobeli füsioloogia- või meditsiiniauhind rakustruktuuri ja -funktsioonidega seotud avastuste eest. George Emil Palade avastas 1955. aastal valke tootvad organid rakus, ribosoomid.
David Baltimore

David Baltimore (7. märts 1938 – 6. september 2025) oli Ameerika Ühendriikide bioloog, kes sai 1975. aastal Nobeli füsioloogia- või meditsiiniauhinna kasvajaviiruste ja raku geneetilise materjali vastastikuse mõju uurimise eest. Auhinna saamise ajal töötas David Baltimore Massachusettsi Tehnoloogiainstituudis.
Renato Dulbecco

Renato Dulbecco (22. veebruar 1914 – 19. veebruar 2012) oli Itaalia viroloog, kes sai 1975. aastal Nobeli füsioloogia- või meditsiiniauhinna kasvajaviiruste ja raku geneetilise materjali vastastikuse mõju uurimise eest. Renato Dulbecco ja tema kolleegid tõestasid 1950. aastatel, et kasvajaviiruse geneetiline materjal sisestub peremeesorganismi geenidesse.
Kassnaine

Kassnaine ehk Selina Kyle on kirjanik Bill Fingeri ja kunstnik Bob Kane'i loodud tegelane, kes ilmub DC Comicsi välja antud koomiksites ning keda tihti seostatakse Batmaniga. Kassnaine ilmus esimest korda koomiksis "Batman" nr 1 1940. aasta aprillis. 
Kassnaine on Gotham City murdvaras, kes tavaliselt kannab kassikõrvadega liibuvat kostüümi ning kasutab relvana piitsa. Algselt iseloomustati teda kui kurjategijat ja Batmani vaenlast, kuid alates 1990. aastatest on teda kujutatud ka antikangelasena, kes teeb valesid asju õigetel põhjustel.
Kassnaist on kujutatud mitmes Batmaniga seotud filmis ja telesarjas. Näitlejad Julie Newmar, Lee Meriwether ja Eartha Kitt mängisid teda 1960. aastate telesarjas "Batman" ja 1966. aasta filmis "Batman". 1992. aasta filmis "Batmani tagasitulek" kujutas teda Michelle Pfeiffer, 2004. aasta filmis "Kassnaine" mängis peaosa Halle Berry. Anne Hathaway mängis Kassnaist 2012. aasta filmis "Pimeduse rüütli taastulek". 2022. aasta filmis "Batman" kehastas Kassnaist Zoë Kravitz.
Veebilehe IGN-i nimekirjas "Top 100 Comic Book Villains of All Time" sai Kassnaine 11. koha, koomiksiajakirja Wizard nimekirjas "100 Greatest Villains of All Time" saavutas ta 2006. aastal 51. koha.
H2O – Merineitsid

"H2O – Merineitsid" (originaalpealkiri inglise keeles "H2O: Just Add Water") on lastele ja noortele suunatud Austraalia fantaasia-draamasari, mille lõi Jonathan M. Shiff. See esilinastus Austraalia telekanalil Network 10 ning sellest ajast saati on seda näidatud üle 120 riigi televisioonis ning selle vaatajaskond on üle 250 miljoni inimese. Eestis on sarja näidanud TV3. "H2O – Merineitsid" filmiti Sea Worldis ja mujal Gold Coastis. Tegevus toimub kolme teismeeas tüdruku igapäevaelude ümber, nad seisavad silmitsi tavaliste teismeliste probleemidega, kuid lisaks sellele on nad merineitsid ning neil on vee üle võimed.
Alguses plaaniti teha kahte hooaega jaotatud 52 osa, kuid sarja populaarsuse tõttu otsustati filmida ka kolmas hooaeg. Esimene hooaeg tuli vaatajate ette juulis 2006, teine hooaeg septembris 2007. Kolmas hooaeg jõudis Suurbritannia vaatajate ette oktoobris 2009, Austraalias esilinastus see alles mais 2010.
Kryry

Kryry (saksa keeles "Kriegern") on linn Tšehhis Ústí maakonnas Louny ringkonnas. Kryry asub Lounyst umbes 33 km edelas.
Kryry paikneb merepinnast 304 meetri kõrgusel.
Kryryt on esmamainitud 1320. aastal. Kryry sai vahepeal kaotatud linnaõigused tagasi 23. jaanuaril 2007.
Howard Temin

Howard Martin Temin (10. detsember 1934 – 9. veebruar 1994) oli Ameerika Ühendriikide viroloog ja geneetik. Ta avastas 1970. aastatel pöördtranskriptaasi ning jagas selle eest Renato Dulbecco ja David Baltimore'iga 1975. aastal Nobeli füsioloogia- või meditsiiniauhinda. 
Howard Martin Temin oli üks Maailma Kultuurinõukogu asutajaliikmeid.
Frantsiis

Frantsiis (inglise keeles "franchise") on juriidiline ärikokkulepe, mille järgi frantsiisivõtja saab frantsiisilepingus sätestatud tingimustel õiguse kasutada frantsiisiandja ärikontseptsiooni ja tema kaubamärki. Frantsiisivõtja maksab frantsiisiandjale selle eest perioodilist kasutustasu, ühekordset lepingu alustamise tasu ja/või turundus- ja reklaamitasu. Frantsiisiandja on kohustatud tagama frantsiisivõtjale vajaliku väljaõppe ja vastavad juhised tema frantsiisi edukaks majandamiseks.
Teiste sõnadega on frantsiis terve ärimudeli rentimine. Tihtipeale aetakse frantsiis segi litsentsidega, mis on mõistuspärane vara kasutusõigus (näiteks kaubamärgi kasutamine) müügiõigustega, mis on erinevad kauba käsitlemise eritingimused (näiteks kaubamüügi eksklusiivõigus) või agentuuriga, mis on lepingute vahendamise õigus (näiteks kauba müügilepingud). Frantsiisi puhul ei piisa visuaalse identiteedi või oskusteabe edasiandmisest. Frantsiisi puhul on tähtis, et tervik äriliselt töötaks ja toodaks kasumit.
Frantsiisiandja on üks lepingupool ehk tavaliselt ettevõte, kes annab frantsiisivõtjale väljatöötatud ärikontseptsiooni teatud tasu eest kasutada.
Frantsiisivõtja on seejuures ettevõtja, kes ostab frantsiisiõiguse ja kelle tegutsemine on piiratud vastava frantsiisi tingimustega.
Roger Guillemin

Roger Charles Louis Guillemin (11. jaanuar 1924 – 21. veebruar 2024) oli Prantsuse-Ameerika bioloog, kes sai 1977. aastal Nobeli füsioloogia- või meditsiiniauhinna ajus peptiidhormooni tootmist puudutavate avastuste eest.
Andrew Schally

Andrzej Viktor "Andrew" Schally (30. november 1926 – 17. oktoober 2024) oli Ameerika-Poola endokrinoloog, kes sai 1977. aastal Nobeli füsioloogia- või meditsiiniauhinna avastuse eest, et hüpotalamus kontrollib hormoonide tootmist ja vabanemist.
Zederhaus

Zederhaus on vald "(Gemeinde)" Austria Salzburgi liidumaa Tamswegi ringkonnas.
Zederhausi org asub Salzburgi Lungau piirkonna loodeosas, Madal-Tauerni mäestiku lõunanõlval, ulatudes Weißecki mäele (2711 m). Radstadti Tauerni hari põhjas eraldab selle Pongau piirkonnast. Riedingi kõrgorust, täna kaitseala, voolab Zederhausi oja kagu suunas, jõudes Sankt Michaelis Muri jõkke. Väiksem külaoja läbib mitut ajaloolist vesiveskit.
Hõredalt asustatud vallas, mis on suurim Tamswegi ringkonnas, on järgmised vallaosad: Lamm, Rothenwand, Wald ja Zederhaus.
Orgu iseloomustab täna Tauern Autobahni ehitus 1970. aastatel, mis on suur põhja-lõuna suunaline maanteeühendus, mis on osa Euroopa teest E55. Tauerni maanteetunneli, mis on üks pikimaid Austrias, lõunapoolne sissepääs asub Zederhausi keskuse juures. Liiklussõlm viib kiirteele Salzburgi suunas. Laiendatud mürakaitseseinte ehitamise abil on heitkoguseid vähendatud mitu korda; praegu ehitatakse Zederhausi külakeskuse lähedale 900 m pikkusele lõigule õhumüra barjääri.
Ajalugu.
Zederhaus jagab maalähedase Lungau piirkonna ajalugu, mis oli kunagi Rooma Noricumi provintsi osa. Võimalik, et kauge piirkond asustati alles 14. sajandil. Sajandeid kuulusid valdused Salzburgi peapiiskopkonda, kuni see 1803. aastal sekulariseeriti.
Kohalikku kabelit on esmamainitud 1445. aasta dokumendis, toona Weißpriachi Püha Ruperti kiriku filiaal. 1813. aastast on Püha Johannes Zederhausis omaette kihelkond.
Kohalikud talupojad lootsid hooajalisele mägikarjamaa majandamisele, samas kui täna on paljud elanikud pendeldajad. Kohalik tava vähemalt 17. sajandist on iga-aastane protsessioon "Prangstangeniga", kuni 8 m kõrguse puidust teibaga, mis on kaunistatud lilledega ja mille kohalikud poissmehed jaanipäeval kirikusse kannavad.
Pernštejni kindlus

Pernštejni kindlus (tšehhi keeles "hrad Pernštejn", saksa keelest "Bernstein" &lt; "Bärenstein") on keskaegne kindlus, püstitatud kitsale kaljule, mis kõrgub Nedvědice küla ning Svratka ja Nedvědička jõe kohal. Kindlus asub Lõuna-Määrimaal, Brnost 40 km loodes.
Ajaloost.
Kindlus ehitati Medlovi valitsejate poolt ligikaudu 1270.–1285. aastal, selle nimi on tšehhipärastatud variant saksa nimest Bärenstein 'karukalju'. 1285. ilmus kindluse nimi esmakordselt kirjalikes allikates. 15. sajandil ehitati linnus ulatuslikult suuremaks, lisati barbakaan ja eeslinnused, "bergfried" ja uuemad eluruumid ehitati üheks hoonemassiks kokku. 16. sajandi keskpaigas ehitas mõjukas Pernsteinide suguvõsa (Pernštejnové), kelle käes oli linnus juba 13. sajandil, hooned suuremaks ja kaasajastas ruume vararenessansi maitse järgi. 1596. aastal müüsid nad linnuse maha. 1618. aastal, Kolmekümneaastase sõja alguses, kuulus linnus keisrit pooldavatele Lichtenstein-Kastelcornidele. 1645. aastal oli Rootsi sõjavägi kindluses laagris, sellest ajast pärineb kuuliauk neljandas kindluseväravas. 1828. aastal rekonstrueerisid ja parandasid hooneid kindluse viimased omanikud Mitrovskýd, kes muutsid selle viimaks ka külastajatele ligipääsetavaks. 1945. aastal läks kindlus riigi valdusse.
Pernštejni kindlus on üks paremini säilinud keskaegseid kindlusi Tšehhis. See on olnud mitme mängufilmi võttekoht, näiteks Werner Herzogi "Nosferatu – öö fantoom" (1979) ja Stephen Sommersi "Van Helsing" (2004).
Festungsberg

Festungsberg on Austria elanike arvult neljanda linna Salzburgi ajaloolise keskuse lõunaosas asuv mägi. See moodustab Berchtesgadeni aheliku põhjapoolsema serva Põhja-Lubjakivialpides. Umbes 542 meetri kõrguses tipus paikneb Hohensalzburgi kindlus.
Ajalugu.
Arheoloogilised leiud pärinevad keltide La Tène kultuurist. Roomlaste päevil kindlustati ala linna "Iuvavum"i kohal, kuni Itaalia kuningas Odoacer käskis 488. aastal Noricumi provintsist lahkuda. 715. aasta paiku asutas Salzburgi piiskop Rupert mäe idajalamile benediktlaste hallatud Nonnbergi kloostri. Salzburgi peapiiskop Gebhard lasi esimese kindluse mäetippu ehitada investituuritüli ajal umbes 1077. aastal. Varem Püha Peetruse kloostri munkade poolt rohumaadeks või viinamarjaistandusteks kasutatud nõlvad on tänapäeval enamasti metsastunud.
Mehmet Okur

Mehmet Murat Okur (sündinud 26. mail 1979 Yalovas) on Türgi endine elukutseline korvpallur, kes mängis korvpalliliigas NBA kokku kümme hooaega, neist enamiku Utah Jazzis. 
Okur on Detroit Pistonsiga tulnud 2004. aastal NBA meistriks ja võitnud Türgi koondisega 2001. aasta Euroopa meistrivõistlustel hõbemedali.
Karjäär Euroopas.
Enne NBA-sse siirdumist mängis Okur aastatel 1997–2002 Türgi kõrgliigaklubides, kellega tuli kolm korda Türgi meistriks ja võitis neli karikat.
Karjäär NBA-s.
Detroit Pistons omandas Okuri mängijaõigused 2001. aasta NBA "draft"i 38. valikuga. Debüüthooajal (2002/03) tõi ta Pistonsi kasuks keskmiselt 6,9 punkti ja 4,7 lauapalli mängus. Järgmisel, 2003/04. hooajal kogus ta keskmiselt 9,6 punkti ja 5,9 lauapalli mängus ning tuli Pistonsiga NBA meistriks.
Seejärel mängis ta seitse aastat Utah Jazzis, kus tõi oma karjääri parimal, 2005/06. hooajal keskmiselt 18 punkti, 9,1 lauapalli ja 2,4 resultatiivset söötu mängus ning valiti 2007. aastal NBA tähtede mängule.
Hooajal 2010/11 sai Okur vigastuse tõttu kaasa teha vaid 13 kohtumises, misjärel vahetati ta 2011. aasta detsembris New Jersey Netsi. Netsis kogus ta 17 mängus keskmiselt 7,6 punkti ja 4,8 lauapalli, kuni vahetati 2012. aasta märtsis Portland Trail Blazersisse. Blazers loobus mõni päev pärast vahetustehingut tema teenetest, misjärel lõpetas Okur vigastustele viidates karjääri. 
Rahvuskoondis.
Okur on Türgi koondises mänginud 2002. aasta maailmameistrivõistlustel ning 1999., 2001., 2003., 2005. ja 2007. aasta Euroopa meistrivõistlustel. Ta on võitnud 2001. aastal Türgis peetud Euroopa meistrivõistlustel hõbemedali.
Nurd-Kamali mošee

Nurd-Kamali mošee (vene keeles "Нурд-Камал") on mošee Venemaal Krasnojarski krais Norilskis.
Nurd-Kamali mošee ehitamist alustati 1993. aasta oktoobri lõpus. Mošee pidulik avamine toimus 19. septembril 1998. Nurd-Kamali mošee ehitamist rahastas kohalik tatari rahvusest ettevõtja Mithad Bikmejev. Pühakoda on saanud nime tema isa Nuritdini ja ema Gainikamali auks. Hoone projekteeris arhitekt Jevgeni Solnõškin.
Nurd-Kamali mošee on maailma kõige põhjapoolsem mošee.
Hamilton Smith

Hamilton Othanel Smith (23. august 1931 – 25. oktoober 2025) oli Ameerika Ühendriikide mikrobioloog, kes sai 1978. aastal Nobeli füsioloogia- või meditsiiniauhinna restriktsiooniensüümide avastamise ja nende molekulaargeneetikas rakendamise eest.
Allan Cormack

Allan MacLeod Cormack (23. veebruar 1924 – 7. mai 1998) oli Lõuna-Aafrika Vabariigi füüsik, kes pälvis 1979. aastal Nobeli füsioloogia- või meditsiiniauhinna koos Godfrey Hounsfieldiga kompuutertomograafi väljatöötamise eest.
Godfrey Hounsfield

Godfrey Newbold Hounsfield (28. august 1919 – 12. august 2004) oli Inglise elektriinsener, kes sai 1979. aastal Nobeli füsioloogia- või meditsiiniauhinna koos Allan Cormackiga kompuutertomograaf väljatöötamise eest. Godfrey Hounsfieldi järgi on nimetatud Hounsfieldi skaala.
Benedikt Rejt

Benedikt Rejt (ka Benedikt Ried, Benedikt Rieth, Benedikt Reyd või Benedict Reijt; sündinud umbes 1450, surnud 1531. ja 1536. aasta vahemikus) oli hiliskeskajal Böömimaa juhtiv arhitekt ja ehitusmeister. Tema projekteeritud ja ehitatud on Vladislavi saal Praha kindluses, Kutna Hora Püha Barbara kirik, Louny Püha Nikolause kirik jt, mille stiilile oli omane hilisgootika ja renessansi iseloomulike joonte ühendamine.
Eluloolist.
Benedikt Rejt sündis arvatavasti 1454. aasta paiku Landshutis ja õppis ehitusmeistriks Passau toomkiriku "bauhütte" juures. 1485. aastal kutsuti ta meistriks Prahasse linnakindlustuste uue suurtükitorni ehitusele ja sestsaadik tegutses ta mõjuka ehitusmeistri ja loojana järgmiste suurejooneliste ehitustööde juures. Talle tehti ülesandeks viia lõpule Kutna Hora Püha Barbara kiriku ehitustööd ning hiljem oli ta tegevuses paljude keiserlike ehitiste juures, nagu Vladislavi saal, sinna viiv ratsaniketrepp ja Ludwigstrakti nimeline paleetiib Praha kindluses. Louny Püha Nikolause kiriku ehitustööd lõpetas ta 1520–1528, seal sai ta linnakodaniku õigused ja seetõttu on vahel nimetatud ka "Benedikt Lounyst". Rejt suri 1534. aastal, tema haud oli Louny Nikolause kirikus, kuid Böömimaa rekatoliseerimise segaduses purustati see arvatavasti 17. sajandil.
Mälestuse jäädvustamine.
Benedikt Rejti nimi on antud väiksele tänavakesele Praha kindluse kaguosas.
Osariik vs. Chauvin

Minnesota Osariik "vs." Derek Michael Chauvin (inglise keeles "State of Minnesota v. Derek Michael Chauvin") oli Ameerika Ühendriikide kriminaalkohtuprotsess endise Minneapolise politseiametniku Derek Chauvini üle, kes mõisteti süüdi 25. mail 2020 kinnipidamise ajal toime pandud George Floydi mõrvas. Chauvin mõisteti süüdi teise ja kolmanda astme mõrvas ja teise astme ettekavatsemata tapmises, mille eest võib määrata kuni 40 aasta pikkuse vanglakaristuse. Kohtuprotsess algas 8. märtsil 2021 Hennepini maakonna valitsuskeskuses Minneapolises Minnesotas. See oli esimene kahest Floydi surmast alanud kohtuprotsessist. Tegu oli lisaks Minnesota esimese täispikkuses televisioonis üle kantud kohtuprotsessiga ja esimese otse üle kantud osariigikohtu protsessiga.
Protsess sai lõpplahenduse 20. aprillil 2021, kui kohus mõistis Chauvini kõigis kolmes süüdistuses süüdi.
Van's Aircraft RV-7

Van’s Aircraft RV-7 on kahekohaline aerobaatilise võimekusega ühemootoriline komplektlennuk.
Arendus ja tootmine.
RV-7, mille tootmine algas 2001. aastal, on Van’s Aircrafti varem toodetud lennuki RV-6 järeltulija. Eelkäijaga võrreldes on RV-7 tiiva pikkust suurendatud 7 meetrilt 7,6 meetrini. Tiiva profiil ja kõõl on jäetud samaks. Tänu pikematele tiibadele on lennuki kandevõimet suurendatud 90 kg võrra, samuti mahutavad kütusepaagid ligi 15 liitrit rohkem kütust võrreldes varasema mudeliga. 
Ameerika Ühendriikides tegutsev Van’s Aircraft ei müü lennukit valmisehitatuna, vaid kokkupandava komplektina. Tootjatehases Oregoni osariigis Aurora lennujaamas lõigatakse välja ning töödeldakse alumiiniumist ja terasest detailid, mille sisse puuritakse vajalikud augud lihtsaks komplekteerimiseks. Keerulisemad komponendid, nagu kuplid, komposiitmaterjalist detailid jne, tellitakse allhanke käigus teistelt tootjatelt. 
2022. aasta detsembri seisuga on valmistatud 1910 lennukit RV-7. 
Konfiguratsioonid.
Lennukit RV-7 toodetakse kahes variandis. Mudel RV-7 on varustatud juhitava sabatelikuga ning mudel RV-7A juhitava ninatelikuga. Valida saab ka hingedel ülestõstetava kupli ja tahalükatava kupli vahel. Mootoritest saab valida 150–210 hobujõuliste mudelite Lycoming IO-320, IO-360 või IO-390A vahel. Samuti pakub tootja nii fikseeritud kui ka muutuva nurgaga propellereid.
Lennutehnilised andmed (RV-7).
Loetelus on lennuki üldised parameetrid.
Komplektid ja nende hind.
Van’s Aircraft pakub müügiks erinevaid ehituskomplekte. Esimene ehk standardkomplekt, mille kokkupanemine on kõige ajamahukam, sisaldab kõiki lennuki keredetaile kokku panemata kujul. Kokkupanija peab viimistlema lehtmetallist välja lõigatud detailid ning kinnitama need kere ja tiibade külge.
Tootja pakub ka väiksema ajakuluga ehituskomplekte, milles suurem osa paneelidest on juba kere külge kinnitatud. Saadaval on kiirehituskomplektid, kus näiteks kere, tiivad või mõlemad on suures osas kokku pandud. Kokkupanijale jäävad paigaldada näiteks juhtpindade liigutusmehhanismid, üksikud paneelid ja tiivaotsad. Samuti tuleb tiivad kere külge kinnitada.
RV-7 standardkomplekti hind on 24 815 dollarit ja kiirkomplekti hind on 36 205 dollarit. Lisanduvad transpordikulud ning mootori hind. Van’s Aircrafti hinnangul vähendab kiirehituskomplekt tööks kuluvat aega 35–50%.
Viited.
__SISUKORDEES__
__INDEKSIGA__
__UUEALAOSALINGITA__
MTZ-80

Belarus MTZ-80 on Valgevenes Minski traktoritehases 1974. tootmisliinile tulnud tagaveoline traktor, mis oli 1970.–1980. aastatel Eestis peamine künni-, külvi ja niidutraktor, samuti saab sellega heina kaarutada ning järelhaagise abil transportida. Seda traktorit kasutati lisaks farmides sööda- ja sõnnikuveoks. Nõukogude Liidus eraomandusse nii võimsaid traktoreid toona ei lubatud.
East Side (Manhattan)

East Side on Manhattani saare East Riveri poolne külg, mis jääb Broadwayst (ainult selles pikkuses, mis jääb 8th Streetist edelasse) kui ka Fifth Avenuest itta/kagusse.
Taastusravi

Taastusravi on aktiivravi liik, mille eesmärk on häirunud funktsioone taastada, säilitada või puudega kohaneda. Taastusravi on iseseisev arstlik eriala alates 1946. aastast ja on esindatud kõikides Euroopa riikides, v.a Taani ja Malta. Ravi osutatakse nii ambulatoorselt kui ka statsionaarselt ja selle eesmärk on töövõime või toimetuleku taastamine. Patsiendi häirunud funktsioone taastatakse nii meditsiinilisest, kehalisest, psüühilisest kui ka sotsiaalsest aspektist. Ravi eesmärgid ja meetodid määratakse vastavalt funktsioonihäirele.
Eestis tehakse vahet mõistetel taastusravi ja rehabilitatsioon. Taastusravi on meditsiiniline tegevus. Rehabilitatsioon on sotsiaalteenus, mis toetab raske tervisekahjustusega isikute igapäevaeluga toimetulekut. Rehabilitatsiooniteenust rahastab Sotsiaalkindlustusamet.
Funktsioonihäired.
Tavalisemad haigusseisundid, mille korral vajatakse taastusravi, on 
Taastusravi etapid.
Taastusravi osutatakse statsionaarselt ja ambulatoorselt.
Ambulatoorne ravi tähendab arsti vastuvõttu, mille jaoks patsient pikemalt raviasutusse ei jää. Patsient vaadatakse läbi ja vajadusel tehakse mõni uuring, protseduur või operatsioon. Patsienti nõustatakse ja vajaduse korral määratakse talle ka edasine ravi. 
Statsionaarset arstiabi osutatakse haiglas ja patsient peab seal pikemalt viibima või ööbima. Statsionaarset taastusravi vajatakse üldiselt pärast rasket haigust, operatsiooni või traumat kuid teatud juhtudel ka pärast kroonilisi haigusseisundeid ja nende ägenemist.
Taastusravi jaguneb järgmisteks etappideks:
Taastusravi meeskond.
Taastusravi meeskonna koosseis sõltub funktsioonihäirete profiilist ning see võib ajas muutuda, olenedes patsiendi vajadustest. Meeskonna moodustavad lisaks taastusarstile veel näiteks füsioterapeut, psühholoog, tegevusterapeut, sotsiaaltöötaja, õendus-hoolduspersonal, logopeed, protesist, dietoloog, eripedagoog jt.
Rahastamine.
Praegune rahastamine ei kata taastusravi vajadust. 2006. aasta Riigikontrolli andmetel said taastusravi vaid 19% seda vajanud patsientidest. Eesti Tervisekassa tasub taastusravi eest, kui see on kindlustatud isikule meditsiinilisel näidustusel osutatud. Tervisekassa tasub ainult tervisekassa tervisehoiuteenuste loetelus nimetatud taastusravi teenuste eest. Sanatoorse ravi eest tervisekassa ei tasu, kuna sanatooriumitel puudub statsionaarse taastusravi osutamiseks vajalik tegevusluba.
Tervisekassa tasub järgmiste ambulatoorsete teenuste eest:
Tervisekassa tasub ka statsionaarsete protseduuride ja uuringute eest, sealhulgas:
Taastusarst

Taastusarst (füüsilise meditsiini ja rehabilitatsiooni arst ehk füsiaater) on eriarst, kes on läbinud residentuuri ja saanud ettevalmistuse mitmesuguste funktsioonihäirete diagnoosimiseks ja raviks. Taastusarst võib olla spetsialiseerunud ühele kitsamale valdkonnale, näiteks lastearst, spordiarst jt.
Taastusarst hindab patsiendi funktsionaalset suutlikkust ja muutuste prognoosi; kaasab vajaduse korral siduserialade spetsialiste; koostab patsiendile sobiva ja konkreetsetes tingimustes tehtava taastusravi plaani; planeerib konkreetse haige taastusravi eesmärke ja tegevuskava nende optimaalseks elluviimiseks lähi- ja kaugemas perspektiivis ning aitab vältida ja ravida taastusravi tüsistusi. Taastusarsti vastuvõtule pääsemiseks on vajalik saatekiri.
Haridus.
Tartu Ülikoolis on taastusravi residentuuris õpetatud taastusarste alates 1996. aastat. Residentuuri õppekavad on Euroopa riikidega ühtlustatud. Füsiaatria ja taastusravi residentuur kestab Tartu Ülikoolis 3 aastat. Füsiaatria ja taastusravi eriala koos spordimeditsiini kõrvalerialaga kestab neli aastat. Aastatel 1996–2010 omandas Eestis taastusarsti eriala 41 taastusarsti.
Euroopa taastusarsti sertifikaadi saamiseks tuleb läbida rahvusvaheline eksam või läbida nn dokumendivoor. Dokumendivooru kaudu on võimalik sertifikaati taotleda arstil, kes on töötanud vähemalt 10 aastat multidistsiplinaarses taastusravi meeskonnas ja avaldanud teatud hulga publikatsioone. 2011. aastal oli Euroopa taastusarsti sertifikaat viiel Eesti arstil.
Viited.
__SISUKORDEES__